मेरुदण्ड (रीढ़ की हड्डी) के कशेरुकों (मनकों) के मध्य में छेद होता है जिससे होकर मेरु-रज्जु निकलती है जो तन्त्रिका तन्त्र का एक महत्त्वपूर्ण भाग है. “सुषुम्ना” नाडी इसी मेरु-रज्जु में अवस्थित कही जाती है. मेरु-रज्जु के बाहर उससे लिपटी दो अन्य नाडियाँ “इडा व पिंगला” बताई गई हैं. जब नाक का वाम स्वर चलता है तब इडा सक्रिय कही जाती है और जब दक्षिण स्वर चलता है तब पिंगला सक्रिय कही जाती है. जब दोनों स्वर समानरूपेण चल रहे हों तब सुषुम्ना सक्रिय कही जाती है. चक्रों को सुषुम्ना नाडी में अवस्थित बताया गया है. सुषुम्ना ही समस्त चक्रों को ऊर्जा प्रदान करती है और उन्हें सक्रिय रखती है. तीनों ही प्रमुख नाडियाँ मूलाधार चक्र से निकलती हैं जहाँ “कुण्डलिनी शक्ति” (मौलिक काम-ऊर्जा) सुषुप्तरूपेण अवस्थित कही गई है. कुण्डलिनी शक्ति चक्रों को “अतिरिक्त ऊर्जा” प्रदान कर सकती है किन्तु इसके लिए इसे जाग्रत होना होगा. विशेष घटनावश कभी-कभी अल्पकाल के लिए कुण्डलिनी जाग्रत भी हो जाती है. उस समय की अनुभूति अति असामान्य होती है. कुण्डलिनी शक्ति जाग्रत होने पर ऊपर उठती है और किसी सुषुप्त चक्र को जाग्रत भी कर सकती है. जाग्रत चक्र ही पूर्णत: सक्रिय होता है. जो चक्र एक बार पूर्ण वेग से चलने लगता है वह पुन: नहीं रुकता. पूर्ण वेग से चलते चक्र को पूर्ण विकसित पुष्प की उपमा दी जाती है. किशोरावस्था आते-आते सभी सहज (normal) लोगों का मूलाधार चक्र अवश्य जाग्रत हो जाता है और प्राय: यही चक्र पूर्णत: सक्रिय हो पाता है. समस्त चक्रों के जाग्रत व पूर्णत: सक्रिय हो जाने पर मनुष्य “कृतार्थ अथवा कृतकृत्य” कहलाता है.